**ΔΕΛΤΙΟ ΤΥΠΟΥ 13/6/2021**

**Προσφυγή στο ΣτΕ για έργα χωρίς άδεια στο ΣΜΑ Μελισσίων**

Αίτηση ακύρωσης στο Συμβούλιο της Επικρατείας (ΣΤΕ) κατά της Υπουργικής Απόφασης που προβλέπει την κατασκευή έργων διαμόρφωσης του ΣΜΑ, χωρίς την έκδοση των απαιτούμενων οικοδομικών αδειών, κατέθεσαν οι τρεις υπογράφοντες περιβαλλοντικοί σύλλογοι και ομάδα πολιτών της περιοχής.

Συγκεκριμένα, ο Σύλλογος Προστασίας Περιβάλλοντος & Ρεματιάς Πεντέλης-Χαλανδρίου, o Περιβαλλοντικός Σύλλογος Δ. Πεντέλης «Η Πεντέλη μας» και το Σωματείο Πολιτών υπέρ των Ρεμάτων «Ροή» καθώς και 5 πολίτες που κατοικούν στην περιοχή υποβάλαμε αίτηση ακύρωσης στο Ανώτατο Διοικητικό Δικαστήριο που ελέγχει τη νομιμότητα των διοικητικών πράξεων κατά «α*) της Υπουργικής Απόφασης Αριθμ. ΟΙΚ. ΥΠΕΝ/ ΔΑΟΚΑ/391Ο5Π618 από 07-05-2021 του Υφυπουργού Περιβάλλοντος και Ενέργειας με θέμα «Συμπλήρωση εργασιών για τις οποίες δεν απαιτείται έκδοση άδειας ή έγκριση εργασιών δόμησης μικρής κλίμακας στην παράγραφο 1 του άρθρου 30 του v. 4495/2017» (ΦΕΚ 1851/ Β'/ 2021) β) κάθε συναφούς ή συνεφελκομένης προς την πράξη αυτήν πράξης ή παράλειψης της διοίκησης*».

Με απλά λόγια όταν στο ΥΠΕΝ συνειδητοποίησαν ότι δεν μπορεί να πραγματοποιούνται εργασίες διευθέτησης του χώρου γιατί απαιτείται οικοδομική άδεια, έβγαλαν την Υπουργική Απόφαση ώστε να μην απαιτείται πλέον οποιαδήποτε άδεια και για «*…κδ) εργασίες που απαιτούνται για την εγκατάσταση και λειτουργία Σταθμών Μεταφόρτωσης Απορριμμάτων (ΣΜΑ)…, όπως προστατευτική περίφραξη του χώρου, διαμορφώσεις για την κυκλοφορία και την εξυπηρέτηση πρόσβασης των οχημάτων συμπεριλαμβανομένων και τυχόν απαιτούμενων αναλημματικών τοίχων, πετάσματα για αντιανεμική προστασία, τοποθέτηση προκατασκευασμένων οικίσκων (φυλάκιο/κτίριο προσωπικού),καθώς και τα απαραίτητα δίκτυα υποδομής για τη λειτουργία του σταθμού και την αντιμετώπιση περιβαλλοντικών επιπτώσεων.».*

Υπενθυμίζεται ότι η προσφυγή στο ΣτΕ έρχεται μετά από σειρά ενεργειών των Συλλόγων όπως:

* Μηνυτήρια αναφορά κατά αγνώστων από **11-02-2021**, η οποία διαβιβάσθηκε αρμοδίως στον Εισαγγελέα Πρωτοδικών Αθηνών.
* Κοινή αναφορά 6 περιβαλλοντικών και πολιτιστικών από **05-03-2021** προς τις ΚΟ των κομμάτων Νέα Δημοκρατία, ΣΥΡΙΖΑ, ΚΙΝΑΛ, ΚΚΕ και ΜΕΡΑ25, όπου ενημέρωσαν τα κόμματα για τις εξαιρετικά αρνητικές για το φυσικό περιβάλλον της περιοχής της χωροθέτησης Προσωρινού ΣΜΑ στην περιοχή κατά το άρθρο 142 ν. 4759/2020, καθώς επίσης την ασυμβατότητα του Προσωρινού ΣΜΑ με το όλο προστατευτικό καθεστώς της περιοχής όπου η οικεία υπό χωροθέτηση έκταση.
* Κοινή αναφορά 5 περιβαλλοντικών και πολιτιστικών συλλόγων προς το Σώμα Επιθεωρητών Περιβάλλοντος του ΥΠΕΝ, από **23-03-2021**, ως διαμαρτυρία για την προσωρινή χωροθέτηση ΣΜΑ στην περιοχή Μελισσίων και καταγγελία συστηματικών επιχώσεων στην περιοχή του ρέματος με πρωτοβουλία του Δήμου Πεντέλης χωρίς καμία άδεια ή σχεδιασμό αυτών των έργων
* Καταγγελία 6 περιβαλλοντικών και πολιτιστικών συλλόγων από **23-04-2021** στον κ. Εισαγγελέα Περιβάλλοντος, με αναφορά στις επιβλαβείς συνέπειες της χωροθέτησης Προσωρινού ΣΜΑ αλλά και το πρόβλημα των συστηματικών επιχώσεων και απόθεσης προϊόντων εκσκαφής από συνεργεία που λειτουργούν για λογαριασμό του Δήμου Πεντέλης και με ευθύνη του.

Αποδεικνύεται για άλλη μια φορά, ότι το ΥΠΕΝ και ο Δήμος Πεντέλης είναι σε διαρκή αναζήτηση τρόπων κατάργησης και παράκαμψης της ισχύουσας νομοθεσίας για να προβούν σε μη σύννομες περιβαλλοντικές ενέργειες.

Εκφράζοντας τις ανησυχίες μας για την επιμονή της ηγεσίας του ΥΠΕΝ και του Δήμου σε αντιπεριβαλλοντικές μεθοδεύσεις, **καλούμε τους κατοίκους σε επαγρύπνηση για την προάσπιση του ισχύοντος προστατευτικού νομικού πλαισίου για το Πεντελικό βουνό και το ρέμα Πεντέλης-Χαλανδρίου** (τμήμα του οποίου είναι και το Βαθύρεμα Μελισσίων).

Σύλλογος Προστασίας Περιβάλλοντος & Ρεματιάς Πεντέλης-Χαλανδρίου

Περιβαλλοντικός Σύλλογος Δ. Πεντέλης «Η Πεντέλη μας»

Σωματείο Πολιτών υπέρ των Ρεμάτων «Ροή»